khistorydata/jeongjo-sjw-relations huggingface dataset:
정조 7년
癸卯十月初八日酉時。上御誠正閣。同副承旨入侍時。同副承旨趙興鎭。假注書金孝建。記注官金鳳顯。記事官尹行任。以次進伏訖。上曰。同副承旨見其實𧏮。勢難强令察任。許遞。前望單子入之。仍命書榻敎曰。右承旨牌招入直。又命書榻敎曰。右承旨入侍。上曰。備局有司堂上入侍。賤臣承命出。與右承旨李在學。有司堂上徐有隣趙時俊偕入進伏。上命有隣等。考閱全羅道年分狀啓。上曰。湖南民事。如是遑急。若無別般軫恤之道。民何以奠居聊生乎。新還已令停退。常供亦使蠲減。外此而亦有一事一物之可除可減者。予不靳持於爲民除弊之地矣。卿等思量以奏。可也。有隣等曰。近年以來。蠲減物種。非止一二。而至於今番。則耽羅之産鬣。藥院之貢竹。亦皆停退。惠澤之浹人肥骨者。於斯至矣。實無加惠之道矣。上命書諭湖南民人等綸音。王若曰。咨爾湖南民人。明聽予敷心之諭。人有疾痛。必呼父母。雖以父母愛子之心。疾痛之作也。何能使之脫然祛體。而猶且呼之者。以其鞠育之呴濡之。愛之欲其生。有至切至苦之情故也。噫。今日湖南之民。視予猶父母。癸庚之急。不啻疾痛之呼。而予不能視猶子也。歉荒則歸天。仳離則罪歲。邈然無應。任其呻楚。則其可曰盡父母之責乎。說者曰。昨年則三道失稔。今年則六道失稔。衆寡逈殊。宜其惠之不專也。惡。是何言也。三道之民。予之赤子也。六道之民。亦予之赤子也。父母之於子。何嘗以多少。加損之歟。噫。玆湖南。卽朝家根本地也。在漢豐沛。在夏荊楊。軍國之需。公私之費。專靠於此一路。凡我民庶。但知出粟米而治麻絲。其貢箘簵。其包橘柚。盡溝洫之利。括魚鹽之産。輓陸航海。以供上如孝子之竭力養親。雖在樂歲。恐恐然勞且困矣。矧當大無之時。不蠲不停。椎剝不已。此何異於剜心肉。而出童羖乎。自予御極以來。本道比免慘歉。糴政身布。如式準捧。訖無一惠之及焉。始於再昨年有二萬結之俵災。又於昨年。有蠲舊逋減劣米之擧。而俱莫能稱予意而塞民願。此予所以恤焉如傷。輒勤南顧者也。噫。今年災荒。挽近所無。或旱或水。或風或雹。諸路迭奏。殆乎應接不暇。而本道則兼此四災。每接道啓。夜起徊徨。大抵穡事。沿損則野益。而今則沿野俱損。禾痒則黍熟。而今則禾黍俱痒。山峽最稱差勝。而徒取虛名。溝塍間云稍登。而不及常年。汎論無異穴農。細評通歸遍歉。晩揷直立。而反遜於未移。代播消瀜。而無賴於蠲稅。始暵而斥鹵成赤。終澇而膏沃無靑。風以蕩之。雹而摧之。倂與豆太稷粟之罔不受病。而綿絮從以採不盈掬。豈但無食。將且無衣。無食無衣。何以聊生。予雖深處九重。庶幾領略八九。今見分等狀本。益聞所不聞。巡路呼號之聲。荒村遑急之狀。宛在予目前。因予不德。召此災荒。若已推納。益切瞿然。向於去月初七日綸音。以待分等。有所措處。已予設言於爾等。爾等想亦聞悉。嗚呼。子視吾民。無遠無近。所以施之於畿甸者。不施之於湖南可乎。況玆肇有之惠。始副宿昔之志。則雖或過於畿甸。寧云不均也。道臣所狀請者。除却推奴徵債之禁。勿定配所之請。計凡九條。曰新還餉分數停退也。曰保貢米限麥秋分數退捧也。曰各樣保米。以錢代捧也。曰尤甚邑訓局保布。前已代錢者外。竝令代錢。之次邑以上。從民願錢木間收捧也。曰結錢限明年十月差退也。曰敗船拯劣米停退也。曰四山城城餉捧留本邑也。曰沿海邑箭竹權減也。曰山郡火田折受處。從實收稅也。噫。所請諸條。非不切實。而以予觀之。誠有未盡也。災歲恤民。當若救焚而拯溺。爛額焦頭之不遑顧也。沾體塗足之不暇恤也。然猶蔀屋之疾苦。尙患莫達於朝廷。値此無前之歉年。行此循舊之蠲惠。於予心安乎否乎。記昔我英考。嘗有敎於予小子。若曰。苟利於民。肥膚何惜。此卽我聖祖之敎也。予小子侍傍承聆。銘在心曲。嗚呼。有民而後有國。奚恤於經用。有民而後有兵。何恤於軍資也。經用也軍資也。猶且然矣。況內需乎宮庄乎。外此而有裨於懷保之方者。天廐上駟。捐之尙可。況在乎貢駒養鬣。大庖常供。蠲之無難。況在乎月膳方物。民勢方阽於竿頭。藥料何論於竹瀝。此予所以不俟申請之言。另施未盡諸條者也。新還餉分數停退事。尤甚邑外。之次稍實邑面里。只擧尤甚。不及之次。何也。方伯雖不敢請。予意必欲遍及。尤甚邑之尤甚面里折半。尤甚邑之之次面里。之次邑之尤甚面里。三分一。尤甚邑之稍實面里。之次邑之之次面里。稍實邑之尤甚面里。四分一。之次邑之稍實面里。稍實邑之之次面里。五分一。稍實邑之稍實面里。六分一。竝令停退。保貢米布事。退期麥秋。期太速也。不言內奴。言或疎耶。諸般需用。一體停免。內司貢條。在所當先。營門衙門之保米布。內奴寺奴之貢米布。尤甚邑折半。之次邑之尤甚面里。三分一。之次邑之之次面里。稍實邑之尤甚面里。四分一。限明年秋成後停退。已停退者外。當納米條。以三斗代一緡錢代捧。訓局布保。已停退者外。尤甚全一邑及之次邑尤甚面里。竝純錢。之次邑之次面里。以上。至稍實邑之稍實面里。亦令從民願。錢木間收捧。山郡火田從實收稅事。只言宮房。而不及軍門衙門何也。火田所在處。尤甚全一邑及之次邑尤甚面里。無論各宮房各軍門各衙門。竝令本官。踏驗執卜。因此而思之。全州上官陽良兩面所在內司田一百六十八結。該曹覆辭。雖以內司之明有文券。格而不行。民情切至。方伯陳聞。何論有券無券。何拘有土無土。事關吾民。正稅可蠲。況內司之需乎。內司千金之損。卽編氓百家之産。益下之政政。在此等處。盡依結數。出與民間。結錢退捧事。結錢雖出於實結。如可以寬民手足。何必限以十月。更許緩限。退以歲前。沿邑拯米之停退。四山城餉之捧留事。竝從狀請。且念貢竹之際。爲弊甚鉅。重以竹産。亦被旱損。斫伐輸納。水陸俱困。雖關戎備。寧或靳持。況聞靑大竹封田一本。索賂萬端。及乎自邑而營。輸至京司。許多冗費。皆出於民。民方飢困。豈有餘力。毋論已請未請。上而內醫院月捧靑大竹。內弓房御用箭竹。下而京外營門衙門所納箭竹。他餘旗竿槍柄等。諸般竹木。自來朔至明年。竝行蠲除。自聞有災傷。予方日夕焦思。凡係貶躬責己之道。莫或小忽。居不用廣廈。食必減常品。況在貢獻不急之需。尤所當節。三名日所獻方物。自今冬至限明秋。倂皆停免。物膳朔膳中。除非營邸應貢物種。而取諸民者。道臣酌量區別。一例停免。就其存減。條列以聞。慈殿慈宮所獻。依前封進。濟州貢馬上來程途。率由三道尤甚邑。明年貢馬二百八十八匹。限一年全數停退。分養馬之受去受來。糜費宜恤。尤甚邑分養馬。待當朔送致附近牧場。待秋受來。噫。今玆蠲免。豈曰施惠。而其於紓民力裕民食之道。或有萬一之助否耶。予意自視欿然。有司之臣。毋曰經用軍資之不足。亦毋以供御之剋省。還餉之見縮。貢馬之空群。煩聞於予。予只知有民也。嗟。爾湖民。稍得息肩於已蠲。要且盡力於當納。無麪不托。奈何措置。其能括甁罌之升勺。斷杼柚之尺寸。趁早輸官。獲免鞭撻否耶。念之及此。不覺心酸。最無依最窮困之類。歲末救急。未知道伯。已有料量。而開春則自可按例設賑矣。道內穀物。限十萬石。許補賑資。縱踰此數。亦何慳惜。昨年三道。旣以內帑錢椒。分劃添賑。仍許別設一巡。今於湖南。豈或異同。第聞米直翔踊。販易孔艱。所停免方物物膳朔膳價米。特許添補賑資。其外御甲冑。限三部價米。亦爲一體補給。此予不備膳服。分與吾民之意。物雖不腆。意則良苦。噫。所恃者方伯與守宰也。守宰不能懷保。罪守宰。方伯不能糾察。罪方伯。而予自有衣繡之臣。所以撫汝字汝恝汝困汝之狀。予當知之。勤施殊賞。怠有重罰。嗟。汝民人。各自奠居。無或去鄕。惟予在臨之孔邇。去將何之。其可恃而無恐也。仍命書傳敎曰。旣承慈敎。殿宮方物物膳停止一款。依大殿例爲之事。分付。上命有隣等曰。卿等退出芸館。正書頒布。而望哺民情。一時爲急。無或小緩也。命退。諸臣以次退出。
정조 7년
行都承旨沈豐之病。行左承旨朴祐源坐。右承旨李得臣坐。左副承旨李在學坐直。右副承旨李邦榮坐直。同副承旨洪秉纘坐。注書李祖承仕直。注書一員未差。假注書朴能源仕。事變假注書崔雲翰仕。
정조 7년
洪秉纘。以都摠府言啓曰。今日入直內三廳武無禁軍及軍兵等。中日習射。請出標信。傳曰。知道。
정조 7년
洪秉纘啓曰。禁衛營將官來言。今日本營軍兵。日次私習云矣。敢啓。傳曰。知道。
정조 7년
洪秉纘啓曰。御營廳將官來言。今日本廳軍兵。日次私習云矣。敢啓。傳曰。知道。
정조 7년
傳于李得臣曰。原春監司留待。
정조 7년
李得臣啓曰。十一日專經文臣殿講爲之事。命下矣。處所以何處爲之乎。敢稟。傳曰。宣政殿爲之。
정조 7년
傳于朴祐源曰。右副承旨與原春監司入侍。
정조 7년
傳于李在學曰。遞來北兵使留待。
정조 7년
備忘記。原春監司徐鼎修下直。長弓一張。長箭一部賜給。
정조 7년
李在學啓曰。因正言洪樂恒疏批。當該監司査實捧現告以啓事。命下矣。問于前平安監司金華鎭徐浩修處。則金華鎭。以爲。在本營時。聞興恩副尉鄭在和下來本府衙中云。而無接見之事云。徐浩修。以爲在本營時。鄭在和自本府來訪營中。故果不得不接見云矣。敢啓。傳曰。延而見之。固有罪矣。匿不以聞有失焉。前監司徐浩修越俸二等。金華鎭越俸一等。可也。
정조 7년
以咸鏡監司狀啓。薦新銀魚限內不得封進事。傳于李在學曰。以今本道災荒。此等貢獻。減亦無妨。至於差退期限。又不必促飭。以此意。回諭。
정조 7년
傳于朴祐源曰。新除授承旨牌招察任。
정조 7년
假注書鄭東觀在外。代朴能源落點。
정조 7년
李在學啓曰。新除授同副承旨奇彦鼎。時在全羅道光州地。斯速乘馹上來事。下諭。何如。傳曰。許遞。前望單子入之。
정조 7년
傳于李在學曰。北兵使入侍。
정조 7년
傳于朴祐源曰。承旨房仍。
정조 7년
傳于李邦榮曰。新除授承旨牌招察任。
정조 7년
以校理金履正。副修撰李東郁牌不進罷職傳旨。傳于李邦榮曰。只推。
정조 7년
李邦榮啓曰。明日次對。兩司當爲進參。試所進去外。呈告人員。竝待開門牌招。何如。傳曰。允。
정조 7년
李在學。以弘文館言啓曰。校理金履正。副修撰李東郁旣有只推之命。竝卽牌招察任。何如。傳曰。允。
정조 7년
李得臣。以吏曹言啓曰。司宰監僉正尹衡喆。身病猝重。勢難察任云。今姑改差。何如。傳曰。允。
정조 7년
李在學。以禮曹言啓曰。巨濟府漆川島民金奉伊等。黃澗縣黑牛上納時情債事。上言査啓回啓判付內。依回啓。兩道道臣處。措辭嚴飭。典牲署所管牛隻之分授列邑。不止巨濟之漆川一島。此則卿取考分授數爻。仍又參量遠近道里。如有可以釐正之事。具意見論理草記事。命下矣。嶺南湖西兩道道臣處。依下敎各別措辭嚴飭。典牲署所管黑牛分授成冊。取來相考。又爲詳問於該吏處。則一年出來黑牛。合爲四十五隻。而四十隻則自濟州牧。來納於恩津縣。五隻則自巨濟府。來納於黃澗。而自兩縣各各分授於湖西道內諸邑。本署留養黑牛三十隻內。因祭享所用有闕。則次次取來。以準三十隻之數云矣。濟州則以朝家柔遠加恤之致。外邑官吏。不敢侵困。黑牛來納時。略干梳子外。別無情債之費。分授時則或因肥瘦之去取。不無些少情債。而以其事在道內。不至於大段爲弊。到今別無可以釐正之事。而此是臣按道時所聞見。其後六年。一向如前。有未可知。伏況今此下敎。寔出於反三偶軫一視之德意。上納時濟州差人之舊例外。濫費。分授時。各邑下屬之例給外人情。另加詳察。各別禁斷之意。發關嚴飭於該道道臣。濟州牧領來差人。不必盡用於恩津。而憑藉上納。收斂牧民之弊。亦難保其必無。雖在梳子之微物。所入數爻。詳探恩津。曉諭牧場。俾無彼此濫雜之弊事。一體。分付於湖南道臣。何如。傳曰。允。措辭行會。仍令道臣。論理狀聞。
정조 7년
李邦榮。以訓鍊都監言啓曰。依傳敎。奔突陣中五衛將李弘遂。今日習陣。決棍二十度之意。敢啓。傳曰。知道。
정조 7년
李邦榮。以訓鍊都監禁衛營御營廳言啓曰。景秋門北邊宮墻二十一間。今已畢築。把守軍撤罷。還入直之意。敢啓。傳曰。知道。
정조 7년
李邦榮。以訓鍊都監言啓曰。本局哨官李近胄。身病猝重。勢難察任。今姑改差。何如。傳曰。允。
정조 7년
李邦榮。以刑曹言啓曰。先來軍官及譯官等。嚴刑一次。邊遠勿限年發配事。命下矣。罪人先來軍官安聖輔。去九月三十日來現。故待齊到擧行次嚴囚。再昨日輕囚放釋時。蒙宥保放還爲囚禁。軍官李啓夏。譯官趙明會等。昨日俱爲來現竝嚴囚。今日開坐。各嚴刑一次後。定配之意。敢啓。傳曰。知道。
정조 7년
李邦榮。以備邊司言啓曰。以慶尙監司李秉模災實分等狀啓。有以草記今日內回啓之命矣。卽見其狀啓謄報。則寧海等十五邑。置之尤甚。靈山等三十五邑。置之之次。尙州等二十一邑。置之稍實。各項條陳後錄以聞。竝請令廟堂。稟旨。分付矣。其一。事目給災六千八百結。太不相當。不得不加請。而節序差晩。姑難的定。待其槪狀之齊報。追後登聞事也。其一。尤甚之次邑尤甚面里。隨其緩急講究接濟之策。追後陳聞事也。其一。面里分等。若不區別。定其分數。則凡係蠲恤之政。易致混淆之歸。廣布耳目。先定優劣。知委各邑。修報第次。以作臣營憑處事也。其一。尤甚邑及之次邑中。靈山等五邑民情。與畿湖殆無異同。新還一依昨年例。尤甚邑尤甚面。三分一。尤甚邑之次面。之次五邑尤甚面。四分一停退事也。其一。尤甚邑舊還停退。新還代捧。謹依綸音。已爲知委。而雖以之次稍實邑言之。其中被災之面。決無以辦納舊還。則雖不敢仰請。其一切停退。勢不得不量宜收捧於稍實面里。而分排舊還二萬石。萬無準捧之勢。無論本色與代穀。隨其民力。從便收納。據實磨勘。至於新還。之次稍實邑之分數代捧。亦有昨年已例。之次邑四分一。稍實邑五分一。特許代捧。待明秋還作本色。尤甚邑代捧。亦不可無限節。以三分一許代事也。其一。昨年新還中。歲末停退條。今年當爲準捧。而荐飢之餘。實難如數準捧。尤甚邑及之次稍實邑尤甚面里。姑依舊還例停退。就其稍實面里中。收捧事也。其一。沿江各邑敗船未拯米太停退事也。其一。各山城還穀之昨年捧留於平倉者。仍爲捧留事也。其一。推奴徵債。一切禁斷事也。其一。京外徒流。限明年勿定配所於尤甚邑事也。分等依狀請施行。嶺南穡事。比他道雖曰稍勝。始旱晩澇。災多實少。面里分等。精覈得實。然後凡於俵災停糴之際。可無紊淆之弊。知委各邑。修報營門。以作憑核之地者。誠爲得宜。依請許施。新還停退事。此係嗣歲種糧。豈可輕議停退。況本道秋事。與畿湖大有間者乎。此則置之。新還旣令準捧。則舊還分排之數。依所請無論本色與代穀。隨其民力。從便收納。據實磨勘。之次稍實邑。新還代捧事。之次邑四分一。稍實邑五分一。以相當精實穀。特許代捧。待明秋還作本色。尤甚邑代捧。以三分一許代。昨年新還。歲末停退條。尤甚邑則依舊還例停退。之次稍實邑。尤甚面里。折半停退。沿邑敗船未拯米太停退事。各山城還穀。捧留平倉事。推奴徵債禁斷事。京外徒流。限明年勿定配所於尤甚邑事。竝依狀請施行。至於尤甚邑及之次邑尤甚面。被災最甚處。接濟之道。留待道臣。爛熳商確。十分裁量。從後狀聞後。稟處。何如。傳曰。分等及末端四條。依草記施行。道內穡事。大違始料。荐歉之餘。民情倍當遑汲。言念及此。寧欲無語。新還停退一款。卿之覆啓中防塞。認出嗣歲之憂。而窮民之息肩在此。在朝家軫恤之意。有難一例勿施。然於分數之際。不知如何之爲的當。卿更念益下之方。論理覆奏。近來本司擧行。未免淹滯。一番往來。動費半日。見今夜已四鼓。待明日次對。稟處。外此諸條。雖欲逐一依請許施。狀辭全欠別白。執此看閱。無以領會。邑名旣分三等。則災傷淺深。亦當有彼此之不同。而考其狀辭蠲免。則三等邑尤甚面里。元不區別準捧。則三等邑稍實面里。混爲擧論。似此措語。前所未見。前東伯之勘墨未乾。此道臣之昧暗如許。豈可一罪一否。慶尙監司李秉模。依前東伯初處分。令政院捧傳旨。諸條之不分明處。亦於明朝。卿與諸宰及曾經道伯人。爛熳登對時。指一稟處。可也。
정조 7년
義禁府啓目。徐範修更推云云。代射情節。刑推究問是白乎矣。終不明白條陳。一向泛稱遲晩。究厥所謂。誠極痛惡。更爲加刑得情。何如。啓判付內。考律勘放後。草記爲良如敎。
정조 7년
義禁府啓目。崔道彬更招云云。代射情節。刑推究問是白乎矣。終不明白條陳。一向泛稱遲晩。究厥所謂。誠極痛惡。更爲加刑得情。何如。啓判付內。考律勘放後。草記爲良如敎。
정조 7년
正言洪樂恒啓曰。臣姿質魯莽。言議巽軟。本不合於淸朝耳目之任。而薇院除命。忽下於喪制甫闋之後。臣之逖違天陞。三載于玆。區區犬馬之忱。豈無一近耿光之願。而臣之職名。向蒙鞶遞之恩。旋有付標之敎。伏地兢惶。無所自容。第臺官之乍遞旋仍。因復行公。非但大關廉防。求之故事。亦無是例。且擬代之政望。人皆傳示。則臣之去就。尤無可論。義重監試。黽勉出肅。而豈敢以時日之稍久。自同無故。晏然冒據乎。日前引避。見格喉院。往役是重。連赴試院。而臣之情勢。以一時之冒膺。決不可仍據於臺次。明矣。昨因日暮。今始來避。所失尤大。請命遞斥臣職。答曰。勿辭。亦勿退待。
정조 7년
掌令李延伋。獻納申致權。副校理林濟遠。正言洪樂恒。修撰李太亨啓曰。請黜置罪人鄭致達妻爲先還配海島。仍令王府。快正典刑。以洩神人之憤。請黑山島圍籬安置罪人龜柱。設鞫嚴問。快正王法。請物故罪人德相。亟施孥籍之典。措辭見上答三司曰。不允。
정조 7년
掌令李延伋。獻納申致權啓曰。請彦衡養遂獻遂竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。快正王法。請亟寢煥億島配之命。仍令王府。加刑得情。快施王章。請湖西營獄散配諸罪人等放送及出陸減等之命。一竝還寢。仍令王府。設鞫嚴問。快施當律。請島配罪人貞采。亟令王府。更爲設鞫。快正王法。措辭見上答兩司曰。不允。
정조 7년
掌令李延伋啓曰。請大靜爲奴罪人壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。快正典刑。請行副司直申尙權。亟施屛裔之典。措辭見上答府曰。不允。第四件事五件事十件事。亟停勿煩。
정조 7년
正言洪樂恒啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。放逐罪人有臣宗甲義駿等。亟令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬亟命散配。時謙兄弟竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。快正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。快正典刑。請甲山府竄配罪人樂彬。亟令王府。設鞫嚴問。施以當律。請義翊。更令王府。設鞫嚴問。期於得情。快正王法。請還寢煥程發配之命。仍令王府。竝囚煥程煥九。嚴訊取服。各施當律。措辭見上答院曰。不允。第三件事五件事。亟停勿煩。
정조 7년
癸卯十月初九日卯時。上御誠正閣。右副承旨與原春監司入侍時。原春監司徐鼎修。右副承旨徐龍輔。記事官李祖承。兼春秋金健修。記事官尹行任。以次進伏訖。上曰。備局有司堂上入侍。出榻敎賤臣承命出。與禮曹判書徐有隣。吏曹參判趙時俊偕入進伏。上曰。北關又復歉荒。來頭賑接之方。不容少緩。分等狀啓。尙未入來。如待其來。則恐致遲延。以此意卿等。問議諸大臣後來待。命先退。命書傳敎曰。同副承旨聞有實𧏮許遞。前望單子入之。賤臣承命出。持前望還入進伏。上曰。承旨以朴祐源落點。卽爲出牌事。傳于守廳承旨。賤臣承命出傳。鼎修曰。本道歉荒。挽近所無。來頭監賑之際。褊裨不可不另擇。軍器判官沈寬鎭方欲傳令。而聞有實職者。陳達蒙允。然後始爲帶去云。故敢此仰達矣。上曰。依爲之。出擧條。命退。諸臣以此退出。
정조 7년
癸卯十月初九日申時。上御誠正閣。召對。前北兵使同爲入侍時。參贊官李邦榮。侍讀官林濟遠。檢討官李太亨。待敎尹行任。記事官李祖承。兼春秋金健修金鳳顯。前北兵使李鼎炳。以次進伏訖。上曰。前北兵使進前。鼎炳進前。上曰。北關今又告歉。民不聊生云。沿路所見果何如。鼎炳曰。北關民習。素無儲畜。故如當歉歲。則易致顚連。目今所見。實爲遑急。而南關差勝於北路矣。上曰。年事旣如此。民將何賴。如有弊瘼之可祛者。悉陳之。鼎炳曰。各邑之弊。有難一一詳達。而至於北兵營軍需布之弊。其來已久。此蓋摩天以北。將士支放之不足。請得關西二百同布。殖利取用。故其弊以至民不堪苦矣。上曰。旣知其弊。豈無矯救之策乎。鼎炳曰。換木爲穀。以作還上。則一疋之木。可爲一石之米。依差需穀例。分給將士。則可爲無弊矣。上曰。他承旨入侍。出榻敎賤臣承命出。與左承旨朴祐源偕入進伏。命濟遠太亨等讀奏國朝寶鑑。上曰。有司堂上。如已來待入侍。左副承旨亦爲入侍。賤臣與有司堂上徐有隣趙時俊。左副承旨李在學偕入進伏。上曰。俄聞李鼎炳之言。北關事誠爲罔措。大臣之意。以爲何如。有隣等曰。分等狀啓入來後。自可區劃云。諸大臣之意。別無異見矣。上曰。今日雖命召對。自止旣少。不必陳文義。儒臣先退。命祐源讀奏備局草記。命書批旨。又命書傳敎曰。嶺伯分等狀啓來到。令廟堂不待明日次對。以草記今日內回啓事。分付。書訖。命退。諸臣以次退出。
정조 7년
行都承旨沈豐之坐。行左承旨朴祐源坐直。右承旨李得臣坐。左副承旨李在學坐。右副承旨李邦榮坐。同副承旨洪秉纘坐直。注書李祖承仕直一員未差。假注書朴能源仕。事變假注書崔雲翰仕。
정조 7년
李在學啓曰。今此試官中。時無職名人。令該曹口傳付軍職。何如。傳曰。允。
정조 7년
兵曹口傳政事。副司直安聖彬徐龍輔單付。
정조 7년
傳于洪秉纘曰。左承旨入侍。
정조 7년
以正言洪樂恒再牌不進。罷職傳旨。傳于洪秉纘曰。只推。
정조 7년
李在學。以禮曹言啓曰。卽接元陵別檢所報。則本陵陵上莎草。自去月三十日。姑爲無頉云矣。敢啓。傳曰。知道。
정조 7년
以刑曹三南尤甚邑定配罪人別單。傳于洪秉纘曰。尤甚諸邑。一邑疊配處。依判下。判堂。親閱徒流案。酌量分排各道。以答草記爲之。以陸地尤甚邑。移配稍實邑之類。計其程途。附處稍實邑中移送。俾無徒勞無益之弊。雖於稍實邑。除尤甚面里。定保授之意。一體。分付。
정조 7년
洪秉纘。以兵曹言啓曰。今十月十一日。武臣賓廳武經講書日次。而文臣殿講相値。不得爲之之意。敢啓。傳曰。知道。
정조 7년
洪秉纘。以戶曹言啓曰。全羅道全州上官陽良兩面所在。內司田一百六十八結。出與民間事。命下矣。依下敎兩面所在。內司田畓一百六十八結。自今爲始。以無土施行事。分付道臣。亦爲捧甘內司之意。敢啓。傳曰。知道。
정조 7년
義禁府照目。前掌牲令韓商新矣。親臨省牲。何等嚴重。而犧牲奉進之際。不能恪謹之狀。極爲可駭。以此照律罪。杖八十收贖。奪告身三等。私罪。奉敎依允爲旀。功減一等爲良如敎。
정조 7년
洪秉纘。以義禁府言啓曰。代射罪人崔道彬徐範修等。更招公事。判付內。考律勘放後。草記事。命下矣。代射罪人之邊遠充軍。旣有先朝受敎。充軍罪人之令。兵曹擧行。亦有定式。罪人崔道彬徐範修等。出付兵曹。使之擧行。何如。傳曰。允。
정조 7년
傳于洪秉纘曰。嶺南分等事。擧條傳謄之際。已至夜深。今欲措辭行會。必致撤漏。有司堂上。待撤漏來會備局。參考狀啓措語及擧條批答。另加詳細論理行會。到付形止。隨卽狀聞之意。三懸鈴行會。今下北道事目刊冊。明朝諸有司及惠堂。曾經北伯人。來會備局。凡係蠲恤之事。上自御供。下至營邑。應稅秩秩。抄書一紙。待分等狀啓到院。有司堂上。持所抄別單來待事。分付。有司堂上來待時。大臣亦爲入侍之意。招致備郞。分付。
정조 7년
禁府照目。封彌官長水察訪南公著。矣身爲封彌官。字標合驗之際。不能詳審。致有違錯。雖非用情故換。其矇然不察之罪。在所難免。以此照律罪。杖一百收贖。告身。盡行追奪。私罪。奉敎。試場凡事。試官主之。封彌不察。亦是試官之罪兺除良。六八之字劃相似。紛擾中互換勘合。不過是無情之事是遣。況旀該試官。乍罷旋敍。差備官耳亦告身之盡行追奪。得無向隅之歎乎。以此以彼。不可無參恕之道。本罪良中。以公罪。勘放爲乎矣。功乙良分揀。減一等爲良如敎。
정조 7년
禁府啓目。肅川前府使崔雲相原情云云。傳旨內辭緣。泛稱遲晩。所當請刑是白乎矣。曾經宣傳官。勿謂請刑。旣有先朝受敎。議處。何如。判付啓。幺麽武倅。嚴問之下。焉敢遊辭對供。替任三日。始乃就拿登程。其矣所爲。尤極放恣。原供辭勿施。待後坐起。平良發問目取招爲良如敎。
정조 7년
禁府啓目。前主簿鄭麟煥原情云云。傳旨問目內辭緣。泛稱遲晩。刑推得情。何如。判付啓。三次潛行。尙謂侵覲。第四次以後。儀賓行止。豈容如是閃忽。我朝家法。本自至嚴。城外一舍地。無得擅行。而不有前後飭禁。一犯再犯。容易干科。至登於臺殫是隱。則渠子之事。渠敢曰在家不知。且於更招之下。所供則儱侗莫甚。無怪乎畏其子。而袖手囚舌。甘犯欺慢之罪。從當更覈嚴處次。此供辭勿施爲良如敎。
정조 7년
掌令李延伋。獻納申致權。副校理林濟遠。修撰李太亨啓曰。請黜置罪人鄭致達妻爲先還配海島。仍令王府。快正典刑。以洩神人之憤。請黑山島圍籬安置罪人龜柱。設鞫嚴問。快正王法。請物故罪人德相。亟施孥籍之典。措辭見上答三司曰。不允。
정조 7년
掌令李延伋。獻納申致權啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。快正王法。請亟寢煥億島配之命。仍令王府。加刑得情。快施王章。請湖西營獄散配諸罪人等。放送及出陸減等之命。一竝還寢。仍令王府。設鞫嚴問。快施當律。請島配罪人貞采。亟令王府。更爲設鞫。快正王法。措辭見上答兩司曰。不允。
정조 7년
掌令李延伋啓曰。請大靜縣爲奴罪人壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。快正典刑。請行副司直申尙權。亟施屛裔之典。今年年事。大抵八路失稔。而其中畿湖與關之東北爲尤甚。畿湖東北之中。又東北尤爲尤甚。關北則只憑傳問。未得親見。而關東則臣於掌設之路。歷見嶺西嶺東十餘邑。嶺西之路邊所見。則雖曰稍勝。猶不可謂免歉。至於嶺東之所經各邑。則毋論田穀畓穀。一無受鎌之處。所見則驚心而慘目。所聞則哀痛而惶急。或有相聚呼訴於馬前者。或有負戴流離而去者。臣於路傍。駐馬慰諭。輒又宣布朝家德意。使各安意奠接。無或流散。又使遮道牽衣。勤還其居。以此言之。則關東爲八路之尤甚。而嶺東九邑。爲關東之尤甚也。苟無朝家別般軫恤。別樣救濟之道。則惟彼嶺以東仰哺之民。將何以賴活乎。新道臣纔已辭陛。想必奉承聖意。悉心救活。而其在責勉之道。固不容少忽。請令廟堂。措辭。申飭該道臣及嶺東諸守令。使之惕念設施。極意賙賑。俾無一民顚連之患焉。答府曰。不允。第四件事第五件事十件事。亟停勿煩。末端事。依啓。
정조 7년
獻納申致權啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。放送罪人有臣宗甲義駿等。亟令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。快正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人有源鄭聖休亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。快正典刑。請甲山府竄配罪人樂彬。亟令王府。設鞫嚴問。施以當律。請義翊亟令王府。設鞫嚴問。期於得情。快正王法。請還寢煥程發配之命。仍令王府竝囚。煥程煥九嚴訊取服。各施當律。措辭見上答院曰。不允。第三件事五件事。亟停勿煩。
정조 7년
行都承旨沈豐之坐。行左承旨朴祐源坐。右承旨李得臣坐直。左副承旨未差。右副承旨李邦榮坐直。同副承旨洪秉纘坐。注書李祖承病。注書一員未差。假注書李翼晉仕朴能源仕直。事變假注書崔雲翰仕。
정조 7년
傳于朴祐源曰。左副承旨許遞。前望單子入之。
정조 7년
李祖承病。代以李翼晉爲注書。
정조 7년
李得臣啓曰。明日方物看品時。處所以何處爲之乎。敢啓。傳曰。宣政殿爲之。
정조 7년
以兵曹正郞李東稷。佐郞權中憲。掌樂正李魯春。學正金潭。副正字金孝建等。文臣殿講。居不禁推傳旨。傳于李邦榮曰。各於本司入直。能誦後。草記替直。
정조 7년
以十六日。儒生殿講。取稟。傳于李得臣曰。爲之。
정조 7년
備忘記。傳于朴祐源曰。近因一二邑抽栍摘奸聞之。去月二十二日。蠲恤綸音。尙多不知之民人。亦有不頒之邸里。是豈當初申飭之意。所蠲所恤者。不識爲何事。則吏何以不集奸。民何以蒙實患。該邑守令。非不欲先施決報。從後重勘。而災歲迎送。反爲民弊。勘罪姑且參酌。姓名亦不提敎。以此意。更加星火嚴飭列邑。大抵道內之事。無大無小。方伯豈辭其責。業以事事責備之意。已有面飭。此等事擧行。如是慢忽。豈無警勵之方。卿則姑先推考。更責來效。益加惕念擧行事。下諭于京畿監司。
정조 7년
以禁府囚徒。傳于李邦榮曰。鄭麟煥崔雲羽保放。
정조 7년
以刑曹囚徒。傳于李邦榮曰。安聖輔李啓夏趙明會發配間保放。金忠國申光成放。
정조 7년
李得臣。以義禁府言啓曰。時囚罪人南公著。杖一百收贖。告身盡行追奪。照律公事判付內。本罪以公罪勘放。功分揀減一等事。命下矣。南公著本罪功減一等。杖九十。以公罪。收贖放送之意。敢啓。傳曰。知道。
정조 7년
李得臣。以刑曹言啓曰。因本曹別單洪忠道尤甚邑定配罪人中。大興金福世放。藍浦安德興移配道內稍實邑。石城金興福移配道內稍實邑中遠地。雖於稍實邑。除尤甚面里。定保授之意。一體。分付事。命下矣。罪人安德興移定配所於道內稍實邑中槐山郡。金興福移定配所於道內稍實邑中遠地永春縣。自本道押送各其配所。金福世卽爲放送之意。分付道臣。何如。傳曰。允。
정조 7년
李得臣。以刑曹言啓曰。因本曹別單。慶尙道尤甚邑定配罪人中。寧海曺允佑李廷新。盈德朴相必李成栢。長鬐黃一淸。移配稍實邑罪人所無處。盈德梁季乭移配海西稍實邑。朴重孫移配湖南稍實邑。姜義鎭淸河。方右得移配湖西稍實邑。雖於稍實邑。除尤甚面里。定保授之意。一體。分付事。命下矣。罪人曺允佑慶山縣。李廷新義城縣。朴相必軍威縣。李成栢丹城縣。黃一淸慈仁縣。而以上五邑入於稍實。無他定配罪人。故竝移定配所。梁季乭移定配所於海西稍實邑兎山縣。朴重孫移定配所於湖南稍實邑龍潭縣。姜義鎭淸風府。方右得新昌縣。而兩邑亦是湖西稍實邑。故移定配所。竝令道臣。押送各其配所之意。分付。何如。傳曰。允。
정조 7년
朴祐源。以兵曹言啓曰。因義禁府啓辭今番庭試初試時。代射罪人瑞興居出身崔道彬。殿試時代射罪人鳳山居出身徐範修。令兵曹邊遠充軍事。允下矣。罪人崔道彬。咸鏡道洪原縣充軍。罪人徐範修湍川府充軍。竝定驛子。押送配所之意。敢啓。傳曰。他道稍實邑。更定配所。
정조 7년
癸卯十月十一日辰時。上御宣政殿。專經文臣殿講入侍時。行都承旨沈豐之。行左承旨朴祐源。右承旨李得臣。左副承旨李在學。右副承旨李邦榮。同副承旨洪秉纘。記事官李祖承。假注書朴能源。記注官金健修。記事官尹行任。以次侍立。考官領敦寧府事金熤。行副司直鄭一祥閔鍾顯。參考官大司成趙鼎鎭。刑曹參議申大升。行副司直李東馨李獻慶率講員入。行四拜禮訖。熤進前曰。日氣漸寒。伏未審聖體。若何。上曰一樣矣。仍下敎曰。試官李命植。代鄭一祥爲之。上曰。注書李祖承許遞。代望斯速入之。仍命諸講員次次進講。禮曹正郞李敬裕等。以次進講訖。上命領敦寧進前。熤進伏。上曰。日昨湖南綸音見之乎。熤曰。臣亦見之。而湖南年事。若是歉荒。貽聖上宵旰之憂。誠爲可悶。自上親製綸音。丁寧惻怛之意。藹然於言辭之表。遐氓聞此。孰無感激愛戴之誠也。上曰。嶺伯狀啓。誠不善爲之。卿意以爲何如。熤曰。身爲道伯。荒政分等。若是疎忽。此是不善點檢之致矣。浩修曰。綸音印役。昨已完訖。而二十件先爲進上後。唱準輩各自歸家。不卽分類以給。故以致粧䌙之遲滯。餘數五百八十件。則今朝始爲入來。安寶工役未畢之前。唱準輩之任意歸家。萬萬痛駭。唱準雖如此。入直官員之全不檢飭。尤爲驚怪。校書館昨日入直官員。令該府拿問處之。赴役唱準等。竝移送該曹。從重科罪。以懲日後。何如。上曰。依爲之。唱準則不必令攸司科治。自本館科罪。可也。出擧條上命諸試官退。命書榻敎曰。輪對官入侍。賤臣承命出。與尙衣僉正鄭東協。司僕判官金基厚。司䆃僉正朴恒源。軍器主簿具善啓。司饔主簿金履九偕入進伏。上命次次進前奏職姓名。東協奏訖。上問職掌。東協對曰。織組色矣。上曰。有所懷乎。東協曰。無矣。基厚奏職姓名訖。上問職掌。基厚對曰。牧場色矣。恒源奏職姓名訖。上問職掌。恒源對曰。別無職掌矣。善啓奏職姓名訖。上問職掌。善啓對曰。弓箭色矣。履九奏職姓名訖。上問職掌。履九對曰。無職掌矣。上曰。有所懷乎。履九曰。無矣。上曰。爾之闋服幾月乎。履九曰。臣之闋服。在昨年春矣。上曰。予思儒賢。故今日特爲召見矣。仍命退。諸臣以次退出。
정조 7년
行都承旨沈豐之坐。行左承旨徐有防坐。行右承旨朴祐源坐直。左副承旨李得臣坐直。右副承旨李邦榮坐。同副承旨鄭象仁在外。注書李祖承病一員未差。假注書李翼晉仕朴能源仕直。事變假注書崔雲翰仕。
정조 7년
李邦榮啓曰。密符親納。例也。而前江界府使吳載熙謂有身病。使其褊裨替納。事體所在。誠極未安。依定式推考警責。何如。傳曰。允。
정조 7년
以洪忠監司舒川等邑人物渰死狀啓。傳于李得臣曰。舒川以災邑中尤甚處。目下民事。困於饑饉。救死不贍。而意外又有此八名人物渰死之擧。聞甚矜惻。恤典依例題給。當年身米布蕩減之意。令廟堂卽爲行會。
정조 7년
以原春前監司蔡弘履奪符宣傳官狀啓。傳于朴祐源曰。何不問其到任日字。相機進去。致有許多日留滯。貽弊民邑。想亦不少。爾則待復命拿處之意。回諭。
정조 7년
以原春前監司蔡弘履拿來禁府都事狀啓。傳于朴祐源曰。何不問其到任日字。相機進去。致有許多日留滯。貽弊民邑。想亦不少。爾則待復命拿處之意。回諭。
정조 7년
承旨前望單子入之。徐有防鄭象仁落點。
정조 7년
備邊司薦望。以鄭昌聖爲開城留守。
정조 7년
備忘記。傳于朴祐源曰。開城留守鄭昌聖下直。長弓一張。長箭一部賜給。
정조 7년
沈豐之。以禮曹郞廳。領議政意啓曰。今日封裹書狀官。當爲看檢。而書狀官李魯春。以殿講居不。有本司入直能誦後。草記替直之命矣。封裹時不可無書狀官。暫令替直。使之進參。何如。傳曰。抄啓減下。未幾便復抛置。莫重殿講。有此不通之擧。究厥所爲。萬萬駭然。姑不禁推。在渠寬典。封裹如無書狀不得擧行。則不可無變通之道。封裹迫頭。姑令以冬至書狀官兼察看品。可也。
정조 7년
朴祐源啓曰。領議政鄭存謙。右議政李福源。備局有司堂上金華鎭徐有隣徐浩修趙時俊。前北伯李命植依下敎來待矣。傳曰。入侍。
정조 7년
以全羅水使於蘭萬戶身死狀啓。傳于朴祐源曰。係是災邑。邊將不可不擇人差遣。今日政。不拘久勤。次第擬入。
정조 7년
有政。吏批。判書金鍾秀受由在外。參判趙時俊進。參議金憙受由在外。行都承旨沈豐之進。啓曰。判書金鍾秀。參議金憙俱受由在外。小臣獨政未安。何以爲之。敢稟。傳曰。仍爲之。以洪彦喆爲執義。李身晦爲司諫。兪岳柱爲掌令。尹㬦爲副修撰。李在簡爲右參贊。徐龍輔爲兵曹參議。徐有隣爲內醫提調。成雲柱爲司宰僉正。開城留守鄭昌聖。兼春秋單車亨衢。兼掌令尹㬦減下。
정조 7년
再政。以鄭一祥爲戶曹判書。咸鏡北道監賑使單李在學。
정조 7년
兵批。判書李𡊠進。參判柳義養病。參議鄭在中入直進。參知徐龍輔病。行右承旨徐有防進。以黃益振爲忠翊將。李鎭國爲訓鍊主簿。田春福爲於蘭萬戶。護軍柳文植李爀。司直李致中洪秉纘。副護軍李潤國。副司直李在學趙興鎭奇彦鼎竝單付。
정조 7년
傳于李得臣曰。新除授戶曹判書鄭一祥牌招察任。
정조 7년
以戶曹判書鄭一祥牌不進推考傳旨。傳于朴祐源曰。更爲牌招。
정조 7년
備忘記。傳于朴祐源曰。今日北伯狀啓回啓時。高原郡守鄭景曾仍任之請。無別白稟處。卽爲指一回啓之意。言于廟堂。
정조 7년
傳于朴祐源曰。戶曹判書待明朝更爲牌招。
정조 7년
朴祐源。以義禁府言啓曰。時囚罪人鄭麟煥崔雲羽等。保放事。命下矣。鄭麟煥崔雲羽等保放之意。敢啓。傳曰。知道。
정조 7년
朴祐源。以刑曹言啓曰。安聖輔李啓夏趙明會發配間保放。金忠國申光成放事。命下矣。依傳敎。安聖輔等保放。金忠國等卽爲放送之意。敢啓。傳曰。知道。
정조 7년
大司諫南玄老。掌令李延伋。持平林道浩李百亨。獻納申致權。副校理林濟遠。正言洪樂恒李錫夏。修撰李太亨啓曰。請黜置罪人鄭致達妻爲先還配海島。仍令王府。快正典刑。以洩神人之憤。請黑山島圍籬安置罪人龜柱。設鞫嚴問。快正王法。請物故罪人德相。亟施孥籍之典。措辭見上答三司曰。不允。
정조 7년
大司諫南玄老。掌令李延伋。持平林道浩李百亨。獻納申致權。正言洪樂恒李錫夏啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆。易種養禍之患。請楸子島荐棘罪人最中。更令王府。拿致設鞫。期於得情。快正王法。請亟寢煥億島配之命。仍令王府。加刑得情。快施王章。請湖西營獄散配諸罪人等。放送及出陸減等之命。一竝還寢。仍令王府。設鞫嚴問。快施當律。請島配罪人貞采。亟令王府。更爲設鞫。快正王法。答兩司曰。不允。措辭見上。
정조 7년
持平李百亨啓曰。請大靜縣爲奴罪人壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。設鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。快正典刑。請行副司直申尙權。亟施屛裔之典。答府曰。不允。第四件事第五件事第十件事。亟停勿煩。
정조 7년
正言李錫夏啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。放逐罪人有臣宗甲義駿等。亟令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。快正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢麟。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。快正典刑。請甲山府竄配罪人樂彬。亟令王府。設鞫嚴問。施以當律。請義翊。更令王府。設鞫嚴問。期於得情。快正王法。請還寢煥程發配之命。仍令王府。竝囚煥程煥九。嚴訊取服。各施當律。答院曰。不允。第三件事第五件事。亟停勿煩。措辭見上
정조 7년
敎正憲大夫開城府留守兼管理使鄭昌聖書。王若曰。國家重兩都之寄。固難其人。廊廟輟二府之班。允合是選。煩卿一出。敷予十行。眷玆勝國之遺墟。卽我留府之重鎭。地利控三路之阨。隱然近畿之關防。軍容倣兩局之規。宛是上將之節制。舟車竝湊。駔儈之弊多端。冠蓋相望。供億之費難給。惟其保釐之責。地望尤別於旬宣。矧今歉荒之餘。才猷必藉於安撫。惟卿。蜚英早歲。儲望淸朝。持身恬貞。一世元無標榜。處心率直。平生不設畦畛。蓋文學政事之兼優。故內外大小之咸適。膺西道試士之命。鑑識旣明。董五部抄戶之方。綜密益著嘗藥之責最重。是豈外庸之時。掌鑰之寄尤難。特循僉擧之議。是知非卿則莫可。蓋以爲任也不輕。玆授卿以開城府留守兼管理使。卿其祗服寵靈。勉殫嘉績。惟牧民禦衆之道。宜先撫綏。若蘇殘祛瘼之要。政須通鍊。苟一念每存節省。而百弊可期䌤綸。棠陰尙遍於左畿。民多遺愛。棣華交輝於一府。治有成規。其餘稟裁。厥有彝憲。於戱。暫出旬服。想切離違之忱。兼贊籌司。自有晉接之會。行且召矣。往惟欽哉。故玆敎示。想宜知悉。知製敎林濟遠製進
정조 7년
癸卯十月十二日辰時。上御宣政殿。方物看品入侍時。行都承旨沈豐之。行左承旨朴祐源。右承旨李得臣。右副承旨李邦榮。假注書李翼晉朴能源。記注官崔鎭夏金健修。以次侍立。上曰。北伯狀啓來到乎。豐之曰。姑未入來矣。上曰。各司官員。持方物入侍。可也。戶曹正郞林濬浩韓大裕。工曹佐郞李廷範。長興庫直長李英秀。奉事徐有容。副奉事李英澤奉諸般方物以進。上曰。戶曹堂上待令乎。知入。賤臣承命出回奏曰。不爲待令矣。上曰。方物諸承旨皆一一細檢。可也。仍下敎曰。都堂誰某進去乎。浩修曰。狀啓今朝似入來。故文書方爲抄出云矣。上曰。右副承旨都堂進去。可也。豐之曰。今日親臨方物看品時。承旨當爲備員。而同副承旨洪秉纘不爲仕進。合有變通之道。故敢此仰達矣。上曰。許遞。出擧條豐之曰。新除授行左承旨徐有防待交龜。卽爲牌招。何如。上曰。依爲之。出擧條上命祐源書榻敎曰。同副承旨許遞。前望單子入之。又命書榻敎曰。新除授承旨牌招。又命書傳敎曰。開城留守內遷之代。今日內議薦。待下批使之當日辭朝。又命書榻敎曰。政官牌招開政。又命書傳敎曰。兵曹番次苟艱。試所進去參議許遞。今日政。以在京無故人擇擬。上曰。兼春秋金鳳顯入來。上曰。方物中紙品之不善者拔之。分俵出付。可也。又下敎曰。戶郞所掌白綿紙執頉許多。至於三百餘卷。以好品充代以入。可也。大裕曰。臣等自本曹。慮有縮紙。以三百五十卷。預爲儲置矣。上曰。補縮紙斯速入之。若預備者。無異於執頉紙。則此豈成說乎。予方抽栍看品。若有頉則爾等難免重勘矣。上曰。吏曹獨政啓辭。以仍爲之頒布。政望斯速擬入。賤臣承命。連爲催促。還爲進伏。上曰。藥房提調與戶曹參判入侍。鄭昌聖尹師國進伏。上曰。卿等細檢紙品後。出付都堂。可也。上曰。都堂果已封裹乎。時俊曰。方封裹云矣。上曰。松留以正二品中擬入。而六曹長官外。檢擬。可也。上曰。新除松留鄭昌聖。斯速肅謝。仍爲下直。上曰。管理使望筒。斯速入之。賤臣承命。連爲催促捧入。昌聖入謝。上曰。今日下直後。卽爲發去交龜。可也。今年卽災歲荒政可悶。不可一日曠官。卿須速往欽哉。上命該司官員先退。仍命承史退。諸臣以次退出。
정조 7년
行都承旨沈豐之坐。行左承旨徐有防坐直。行右承旨朴祐源坐。左副承旨李得臣坐。右副承旨李邦榮坐直。同副承旨吳大益坐。注書李祖承病一員未差。假注書李翼晉仕朴能源仕直。事變假注書崔雲翰仕。
정조 7년
傳于徐有防曰。承旨入侍。
정조 7년
傳于朴祐源曰。戶曹判書批下。卽爲牌招察任。
정조 7년
傳于徐有防曰。都承旨與戶曹判書入侍。
정조 7년
傳于徐有防曰。右承旨入侍。
정조 7년
朴祐源。以備邊司言啓曰。咸鏡監司徐有寧。身病沈重。至於撤巡還營。而俵災營賑。萬無擧行之勢云。重任徑遞。雖甚可惜。此時曠務。一日爲悶。今姑許遞。何如。傳曰。允。卽爲議薦。
정조 7년
備邊司薦望。以李命植爲咸鏡監司。
정조 7년
以減鏡監司下批政事。取稟。傳于沈豐之曰。當日爲之。
정조 7년
有政。吏批。判書金鍾秀在外。參判趙時俊進。參議金憙在外。承旨沈豐之進。啓曰。判書金鍾秀。參議金憙俱受由在外。小臣獨政未安。何以爲之。敢稟。傳曰。仍爲之。咸鏡監司單李命植。
정조 7년
兵批。判書李𡊠病。參判柳義養病。參議鄭在中病。參知徐龍輔入直進。承旨徐有防進。副司直鄭尙淳。
정조 7년
兩司前望單子入之。執義李福徽。掌令姜。司諫李濟萬落點。
정조 7년
傳于沈豐之曰。新除授兩司。以試牌旣命牌招。其中罷散人。罰已行矣。竝敍用。
정조 7년
傳于徐有防曰。禮房承旨入侍。
정조 7년
以京畿監司高坡湍三邑。從便顧助狀啓。傳于李邦榮曰。此非來頭援用之事。値今無前之歉。豈靳無例之擧。至於狀請中。他邑支供米。輸送三邑之請。未知其恰好。今日籌坐時。講容他般區劃之方。草記以聞。
정조 7년
傳于沈豐之曰。再明日常參。明日爲之。兼行次對。
정조 7년
徐有防啓曰。今十六日儒生殿講爲之事。命下矣。處所以何處爲之乎。敢稟。傳曰。宣政殿爲之。
정조 7년
以十八日。專經武臣殿講。取稟。傳于朴祐源曰。爲之。
정조 7년
以東所衛將李弘遂拿處傳旨。傳于李邦榮曰。分揀。
정조 7년
刑曹啓目。粘殺獄罪人崔太永等獄事回啓云云。獄體至重。臣曹不敢擅便。上裁敎是白乎旀。初檢官忠州前牧使兪恒柱。覆檢官陰城前縣監李崇運。竝只推考警責。何如。判付啓。此獄實因。旣欠分明。詞證又不詳備。頰顋傷痕之小如碁子。未可謂之要害之必死處兺不喩。觀於屍親之招。益驗其邂逅致斃是如乎。假使毒手猛拳。極力狼打。在傍之德培。必無不知之理是去乙。終始發明。其言如一。此又爲稅空之一端是遣。所謂參看是如爲在中。太永段置。前後變招。指左謂右。終無別白援引。而且其扶杖之事。乃在擊枕之前乙仍于。其矣同閈之面任。亦謂過門而目覩。大抵黍飯狗羹。私和之跡難撓。梨落烏飛。行檢之案莫詳。則必以內傷。斷定實因。未知其十分穩當。似此罪囚。傅諸擬輕。不害爲審克之政。忠州牧殺獄罪人崔太永特爲酌放。檢官推考事。依回啓。施行爲良如敎。
정조 7년
刑曹啓目。靈岩郡殺獄罪人金之迫金獄事云云。臣曹不敢擅便。上裁敎是白乎旀。南平等官。殺獄罪人諸馬林金等獄事云云。令道臣爲先詳考其差誤。處釐狀聞後。檢官論罪。更爲稟處。何如。判付啓。新判堂與諸堂。更加考閱。從後論理啓聞爲良如敎。
정조 7년
以柳弘之囚單子。傳于李邦榮曰。分揀放送。
정조 7년
李邦榮啓曰。明日常參次對。兩司當爲進參。除在外試所進去外。呈告人員。竝待開門牌招。以爲入侍之地。何如。傳曰。允。
정조 7년
沈豐之。以禮曹言啓曰。今此癸卯式年文科會試試官。今方磨鍊。而二品以上及堂下可擬之人乏少。依近例。以堂上官通融備擬以入。而時無職名人。令該曹口傳付軍職。何如。傳曰。允。
정조 7년
沈豐之。以禮曹郞廳。以領議政意啓曰。御覽方物還下。黃細苧布一疋。白細苧布五疋。黃細綿紬一疋。紫細綿紬一疋。白細綿紬七疋。白綿紙三百三十一卷。極擇改備。其餘物種。一一看品。同爲封裹之意。敢啓。傳曰。知道。
정조 7년
李邦榮。以兵曹言啓曰。今此式年武科殿試節目。當爲磨鍊。而凡於殿試前期。親臨與命官。草記稟旨後。節目磨鍊事。曾有定式矣。今番則何以爲之。而處所則以何處擧行乎。敢稟。傳曰。依慶科殿試例爲之。
정조 7년
朴祐源。以兵曹言啓曰。今日堂下武臣朔試射未畢試人員繼試時。闕內入直中。應射之人。依例以先射人。替代出試之意。敢啓。傳曰。知道。
정조 7년
朴祐源。以兵曹言啓曰。今番庭試初試時。代射罪人。瑞興居出身崔道彬。殿試時代射罪人。鳳山居出身徐範修等。邊遠充軍。以咸鏡道洪原縣端川府。磨鍊草記矣。批答。傳曰。他道稍實邑。更定配所事。命下矣。依傳敎罪人崔道彬。慶尙道晉州牧充軍。罪人徐範修。昆陽郡充軍。竝定驛子。押送配所之意。敢啓。傳曰。知道。
정조 7년
朴祐源。以備邊司言啓曰。咸鏡監司徐有寧狀啓。以爲高原郡守鄭景曾。昨春賑政。實績已著。而瓜期將迫。民情願留。來頭賑政。不可付之生手。姑爲仍任爲請矣。高原郡守鄭景曾。昨年善賑。已有實績。仍任責成。必有來效。依道臣狀請。限畢賑仍任。何如。傳曰。允。
정조 7년
朴祐源。以備邊司言啓曰。今日本司坐起堂上不進中。實病應頉外。竝推考。仍卽牌招參坐。何如。傳曰。允。
정조 7년
朴祐源。以備邊司言啓曰。因京畿監司沈頤之狀啓。判付下敎。此非來頭援用之事。値今無前之歉。豈靳無前之擧。至於狀請中。他邑支供米。輸送三邑之請。未知其恰好。今日籌坐時。講究他般區劃之方。草記以聞事。命下矣。高湍坡三邑。處在兩西孔路。又値今年荐荒。使客供億之弊。有倍常歲。從便顧助之命。寔出於拔例軫恤之德意。其在對揚之道。固當不拘常格。而道臣所請山邑之送助。旣涉苟艱。儲置之劃給。亦關事面。俱難許施。本道各邑所在空日米。卽守令遞易時廩餘會錄。而別無關係於京外經用。就此名色中。限六十石劃付道臣。使之參量分俵於三邑。何如。傳曰。允。
정조 7년
朴祐源。以訓鍊都監言啓曰。東郊居本局砲手金廷燁金漢相李漢郁等三名。東郊忘憂里近處。聞有虎患。同往搜覓。中虎一頭。獵捉來納。雖是私獵。京城不遠之地。有此捉得。故封進之意。敢啓。傳曰。知道。皮則卿自用之。軍卒各別施賞。可也。
정조 7년
朴祐源。以訓鍊都監言啓曰。本局哨官鄭東豹。身病甚重。時月之內。無起動之路。改差。何如。傳曰。允。
정조 7년
朴祐源。以訓鍊都監言啓曰。依傳敎捉虎軍三名處。各別施賞之意。敢啓。傳曰。知道。
정조 7년
李邦榮。以刑曹言啓曰。因本曹別單。全羅道尤甚邑定配罪人中。羅州李春成。靈巖奴閏老味移配海西稍實邑罪人所無處。黑山島德禮移配他島。黑山島安景濂移配他島罪人所無處。智島毛丹。南桃浦銀環。移配他島罪人數少處。智島李宗弼。靈巖劉聖賓金聲八。荏子島林雪男。南桃浦金今金。海南李奎景李時煒移配稍實邑罪人所無處。楸子島景行。於蘭處景。移配島邊遠邑罪人所無處。南桃浦金重得。海南大隱阿只。移配島邊邑罪人所無處。靈光李四同移配京畿稍實邑。海南申龍得移配稍實邑。珍島金尙洽。咸平權景祚。海南李福得放送。尤甚諸邑。一邑疊配處。依判下。判堂親閱徒流案。酌量分排各道。以各草記爲之。以陸地尤甚邑移配稍實邑之類。計其程道。附近處稍實邑中移送。俾無徒勞無益之弊。雖於稍實邑。除尤甚面里。定保授之意。一體。分付事。命下矣。臣謹取配案。詳細考閱。則本道稍實邑潭陽等十邑中。罪人所無處。不過茂朱淳昌錦山高山四邑。他島中罪人所無處。亦不過防踏一島。數多罪人。無以分排。且稍實邑與罪人配所本地皆遠。實無附近處移定之路。故不得已。就其稍實邑罪人數少處。罪犯之輕重。道里之遠近。略加區別。罪人李春成黃海道稍實邑瑞興縣。奴閏老味黃州牧。德禮興陽鉢浦。安景濂順天防踏。毛丹康津薪智島。銀環羅老島。李宗弼求禮縣。劉聖賓茂朱府。金聲八淳昌郡。林雪男錦山郡。金今金高山縣。李奎景珍山郡。李時煒潭陽府。景行寶城郡。處景順天府。金重得長興府。大隱阿只南平縣。申龍得同福縣。李四同京畿稍實邑朔寧郡。竝移定配所。卽爲押送。各其配所。而除其尤甚面里。各定保授。使之嚴飭防守。珍島金尙洽。咸平權景祚。海南李福同等。亦卽放送之意。竝爲。分付道臣。何如。傳曰。允。
정조 7년
李邦榮。以刑曹言啓曰。先來軍官及譯官等。嚴刑一次。邊遠勿限年發配事。命下矣。依傳敎。軍官安聖輔李啓夏。譯官趙明會等。各嚴刑一次後罪人安聖輔平安道龍川府。李啓夏鐵山府。趙明會嘉山郡。竝勿限年定配。卽爲押送之意。敢啓。傳曰。以他道磨鍊。
정조 7년
李邦榮。以刑曹言啓曰。先來軍官安聖輔等。發配他道磨鍊事。命下矣。依傳敎。罪人軍官安聖輔。慶尙道熊川縣。李啓夏全羅道順天府。譯官趙明會固城縣。勿限年邊遠定配。竝卽押送之意。敢啓。傳曰。知道。
정조 7년
司諫李濟萬啓曰。伏以。臣罪由自作。跡涉欺隱。嶺海鈇鉞。恭俟處分。聖度天大。罰止薄勘。至今追惟。感涕無從。間者臺評。聲罪甚嚴。旨意深緊。非比尋常。則慙恧惶縮。直欲鑽地以入。而不可得。無面可顯。杜門訟罪。卽者除命忽下於千萬夢想之外。繼有牌召之命。飭敎截嚴。臣於是。拚棄廉隅。冒沒出肅。而臣之情勢。決無抗顔仍冒於臺次之望。請命遞斥臣職。答曰。勿辭。亦勿退待。
정조 7년
大司諫南玄老。掌令李延伋。持平林道浩李百亨。正言洪樂恒李錫夏。修撰李太亨啓曰。請黜置罪人鄭致達妻爲先還配海島。仍令王府。夬正典刑。以洩神人之憤。請黑山島圍籬安置罪人龜柱。設鞫嚴問。快正王法。請物故罪人德相。亟施孥籍之典。答三司曰。不允。措辭見上
정조 7년
大司諫南玄老。掌令李延伋。持平林道浩李百亨。正言洪樂恒李錫夏啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。夬正王法。請亟寢煥億島配之命。仍令王府。加刑得情。夬施王章。請湖西營獄散配諸罪人等放送及出陸減等之命。一竝還寢。仍令王府。設鞫嚴問。夬施當律。請島配罪人貞采。亟令王府。更爲設鞫。夬正王法。答兩司曰。不允。措辭見上
정조 7년
持平李百亨啓曰。請大靜縣爲奴罪人壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。夬正典刑。請行副司直申尙權。亟施屛裔之典。新除授執義李福徽。時在京畿長湍地。請斯速乘馹上來事。下諭。答府曰。不允。第四件事第五件事第十件事。亟停勿煩。下諭事。依啓。措辭見上。
정조 7년
正言李錫夏啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。請勿故罪人國榮。亟施孥籍之典。請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。快正典刑。請甲山府竄配罪人樂彬。亟令王府。設鞫嚴問。施以當律。請義翊。更令王府。設鞫嚴問。期於得情。夬正王法。請還寢煥程發配之命。仍令王府竝囚。煥程煥九嚴訊取服。各施當律。答院曰。不允。第三件事第五件事。亟停勿煩。措辭見上。
정조 7년
戶曹判書鄭一祥疏曰。伏以。臣於前夜。忽伏奉除旨。以臣爲戶曹判書者。臣於是。始焉惝怳。終焉駴惑。反復思惟。實莫曉聖明奚取於臣。而有此誤恩也。仍念臣不肖無能。最出人下。而特蒙我聖上拂拭簡擢之眷。淸官峻秩。竝隕自天。榮耀極矣。涯分溢矣。臣夙夜感懼。報答無階。區區所自效。惟在於筋力奔走。不擇燥濕。故前後除誥。隨下輒膺。未嘗敢爲逡巡辭巽之計。而顧此度支之任。不與他等。國計之盈虛。民力之舒慘。壹皆由之。而文簿氄繁。經用尾泄。少失檢察。大有損益。雖在常年。尙難其人。況今三農告歉。公私俱竭之時。尤豈可畀之時望之外。有若尋常差除者哉。且臣樗散無用。蒲質已衰。疾病沈痼。神精消落。投閒置散。猶患不逮。剸煩供劇。實非可强。今若外憑寵靈內懷貪戀。不自量度。妄意承當。終至溺職。而孤恩僨事而速戾。則臣雖萬被誅戮。曷足以少贖其愆也。與其冒膺。而卒致顚沛。無寧力辭。而祈獲解免。天牌之下。著犯違傲。冞增兢惶。玆不得不猥入文字。仰瀆崇聽。伏乞聖明。察臣懇之非出飾讓。念重任之不容濫授。將臣職名。亟免鐫免。以重公器。以安私分。不勝幸甚。答曰。省疏具悉。卿其勿辭行公。